**Likumprojekta**

**„Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā"**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts sagatavots atbilstoši Latvijas Republikas Ministru Kabineta 2015.gada 24. marta sēdes protokola Nr.16 18.§. “Par Ministru kabineta 2014.gada 10.novembra sēdes protokollēmumā (prot. Nr.61 29.§) "Informatīvais ziņojums "Par iespējām palielināt ieņēmumus"" 2.2.apakšpunktā dotā uzdevuma izpildi” dotajam uzdevumam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Latvijas Republikas Ministru Kabineta 2014.gada 10.novembra sēdes protokola Nr.61 29.§ “Informatīvais ziņojums "Par iespējām palielināt ieņēmumus”” 2.2. punktā doto uzdevumu  Finanšu ministrijai tika uzdots izstrādāt noteikumu projektu “Grozījumi Ministru kabineta 2008.gada 22.decembra noteikumos Nr.1071 "Noteikumi par neparasta darījuma pazīmju sarakstu un kārtību, kādā sniedzami ziņojumi par neparastiem vai aizdomīgiem darījumiem””. Uzdevuma izpildes gaitā tika secināts, ka, izstrādājot noteikumu projektu “Grozījumi Ministru kabineta 2008.gada 22.decembra noteikumos Nr.1071 "Noteikumi par neparasta darījuma pazīmju sarakstu un kārtību, kādā sniedzami ziņojumi par neparastiem vai aizdomīgiem darījumiem””, netiks panākts mērķis – informācijas apmaiņas procesa pilnveidošana starp Noziedzīgi iegūtu līdzekļu legalizācijas novēršanas dienestu (turpmāk – Kontroles dienests) un Valsts ieņēmumu dienestu (turpmāk – VID), bet tiks vienīgi paplašināts neparastu darījumu pazīmju uzskaitījums. Ņemot vērā minēto un to, ka pastāv nepieciešamība pilnveidot pastāvošo informācijas apmaiņas modeli Finanšu ministrija izstrādāja likumprojektu “Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā" (turpmāk – Likumprojekts), kura mērķis ir uzlabot informācijas apmaiņas procesu starp VID un Kontroles dienestu.  Ēnu ekonomikas īpatsvara samazināšana ir prioritārs uzdevums, kas ir svarīgs, lai nodrošinātu sabiedrības labklājības aizsardzību un tautsaimniecības dinamisku attīstību.  Informācijas apmaiņas veicināšana starp valsts iestādēm un finanšu iestādēm ir priekšnosacījums tam, lai identificētu izvairīšanās no nodokļiem riskus un laicīgi tos novērstu.  Katru gadu Kontroles dienests sniedz ziņojumu par savas darbības rezultātiem un šajā ziņojumā kā galveno noziedzīgi iegūtu līdzekļu legalizācijas tipoloģiju norāda izvairīšanos no nodokļu nomaksas vai nodokļu krāpšanu. Saskaņā ar 2013. gada ziņojumā minēto laika periodā no 2006.gada līdz 2013.gadam Kontroles dienests ir nosūtījis tiesībaizsardzības iestādēm pavisam 1824 materiālus par iespējamu noziedzīgi iegūtu līdzekļu legalizāciju. No tiem 749 materiāli (41 %) nosūtīti Valsts ieņēmumu dienesta Finanšu policijas pārvaldei.  Saskaņā ar spēkā esošajiem normatīvajiem aktiem VID var saņemt informāciju no Kontroles dienesta, kurš ir Latvijas finanšu izlūkošanas vienība (turpmāk – FIV), un kredītiestādēm tikai pēc pieprasījuma par konkrētu personu, ja ir izpildīti normatīvajos aktos noteiktie nosacījumi, t.i., VID ir konstatējis riskus, kas norāda uz iespējamo pārkāpumu valsts ieņēmumu jomā. Tā saskaņā ar Noziedzīgi iegūtu līdzekļu legalizācijas un terorisma finansēšanas novēršanas likuma (turpmāk – Likums) 56.panta otro daļu Kontroles dienests pēc VID pieprasījuma sniedz normatīvajos aktos paredzēto valsts amatpersonu deklarāciju, kā arī citu likumos paredzēto fizisko personu deklarāciju pārbaudei nepieciešamo tā rīcībā esošo informāciju, ja ir pamatotas aizdomas, ka šīs personas deklarācijā norādījušas nepatiesas ziņas par savu mantisko stāvokli vai ienākumiem, savukārt atbilstoši Kredītiestāžu likuma 63.panta pirmās daļas 11.punktā noteiktajam kredītiestāde ziņas VID sniedz, ja nodokļu maksātājs neiesniedz nodokļu administrācijai konkrēto nodokļu likumos paredzētās deklarācijas vai nodokļu aprēķinus, tā nodokļu audita laikā ir konstatēti grāmatvedības uzskaites vai nodokļu normatīvo aktu pārkāpumi vai tas neveic nodokļu maksājumus atbilstoši nodokļu likumu prasībām. Turklāt ziņu pieprasīšana atbilstoši Kredītiestāžu likuma 63.panta trešās daļas 1.punktā noteiktajam ir iespējama, ja ziņas nevar iegūt no paša nodokļu maksātāja vai nodokļu maksātāja iesniegtās ziņas nav patiesas. Informācijas saņemšana tikai pēc konkrēta pieprasījuma neļauj savlaicīgi konstatēt nodokļu maksāšanas pārkāpējus, piemēram, nodokļu kontroles pārbaudes procesā nereti atklājas, ka banku kontu informācija būtiski atšķiras no nodokļu maksātāju VID iesniegtās informācijas deklarācijās un pārskatos. Ņemot vērā, ka aizdomīga un neparasta naudas plūsma ir ļoti būtiska riska informācija, lai atklātu izvairīšanos no nodokļu nomaksas, kā arī noziedzīgi nodarījumi, kas saistīti ar nodokļu nomaksu, ir vieni no izplatītākajiem predikatīviem nodarījumiem noziedzīgi iegūtu līdzekļu legalizācijas gadījumos, VID jāsaņem informācija par aizdomīgiem un neparastiem darījumiem, kas attiecināma uz VID kompetenci.  Ņemot vērā spēkā esošo Likuma 56.panta otrās daļas regulējumu, Kontroles dienestam jau šobrīd ir pienākums sniegt informāciju pēc pieprasījuma VID, ja VID nodokļu administrēšanas procesa ietvaros (administratīvā procesa ietvaros) konstatē neatbilstības iesniegtajās nodokļu deklarācijās. Tas nozīmē, ka likumdevējs  ir prezumējis, ka informācijas sniegšana nodokļu administrēšanas vajadzībām nepārsniedz Likuma 2.pantā noteikto mērķi  - novērst noziedzīgi iegūtu līdzekļu legalizāciju, jo, saņemot informāciju no Kontroles dienesta, nodokļu administrācija pārbaudes rezultātā var secināt, ka konkrētā nodokļu maksātāja darbības vai bezdarbības rezultātā ir gūti nelegāli ienākumi apmērā, kas atbilst noziedzīgā nodarījuma noteiktajam slieksnim.  Ja VID rīcībā būtu informācija par kredītiestāžu sniegtajiem aizdomīgo un neparasto darījumu ziņojumiem, VID to varētu izmantot, lai:  - savlaicīgi, t.i., jau riska analīzes procesā, konstatētu tās personas,  kurām pastāv visaugstākais risks, ka nodokļi nav samaksāti pilnā apmērā, īpaši tādas, kuras veido savstarpējo darījumu shēmas, lai samazinātu budžetā maksājamo pievienotās vērtības nodokli vai izkrāptu to no budžeta, vai slēpj patiesos ienākumus, t.sk. arī iegūstot naudas līdzekļus “aplokšņu” algu izmaksām u.c.;  - precīzāk noteiktu tās fiziskās personas, kuras gūst nedeklarētus ienākumus, kā rezultātā nodokļi budžetā netiek maksāti pilnā apmērā. Šobrīd personas, kuru izdevumi pārsniedz deklarētos ienākumus, var identificēt, tikai izmantojot VID rīcībā esošo informāciju no valsts reģistriem par personas veiktajiem salīdzinoši lieliem darījumiem (piemēram, nekustamā īpašuma iegādi vai transportlīdzekļu pirkumiem). Tādējādi, ja VID rīcībā būtu minētā informācija:  - tas būtu informācijas avots, kas palīdzētu izvērtēt fizisko personu reāli saņemto ienākumu apjomu un juridisko personu patieso apgrozījumu un veikto darījumu apjomu;  - VID varētu mērķtiecīgi veikt preventīvos pasākumus, piemēram, aicinot nodokļu maksātājus deklarēt ienākumus, ja tie nav deklarēti pilnā apmērā;  - VID efektīvāk varētu plānot nodokļu kontroles pasākumus personām, kurām, ņemot vērā Kontroles dienesta un kredītiestāžu sniegto informāciju, konstatēts lielākais risks, ka nodokļi nav deklarēti pilnā apmērā;  - tiktu sekmēta noziedzīgu nodarījumu valsts ieņēmumu jomā atklāšana un novēršana, īpaši attiecībā uz organizētās noziedzības pretlikumīgo darbību valsts ieņēmumu jomā.  Šādas prakses pastāvēšana preventīvi sniegs pozitīvu iespaidu uz nodokļu maksātāju attieksmi pret nodokļu nomaksu, t.i., zinot, ka informācija par veiktajiem darījumu apjomiem var nonākt VID rīcībā, tiks uzlabota nodokļu maksātāju nodokļu deklarēšanas un nomaksas disciplīna.  Ņemot vērā minēto ir nepieciešama informācijas apmaiņas procesa uzlabošana starp VID un Kontroles dienestu, paredzot Kontroles dienesta pienākumu nodot VID rīcībā no kredītiestādēm saņemto informāciju par aizdomīgu un neparastu darījumu ziņojumiem izmantošanai nodokļu administrēšanā un tādējādi arī noziedzīgu nodarījumu tautsaimniecībā atklāšanā un novēršanā.  Starptautiskā prakse.  Eiropas Parlamenta un Padomes 2005.gada 26.oktobra Direktīvas 2005/60/EK par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai un teroristu finansēšanai (turpmāk – Direktīva) 1. panta otrā daļa paredz: šajā direktīvā par nelikumīgi iegūtu līdzekļu legalizēšanu tiek uzskatīts turpmāk norādītais, ja izdarīts ar nodomu:   1. īpašuma konversija vai nodošana, zinot, ka šāds īpašums ir iegūts ar noziedzīgu darbību vai piedaloties šādā darbībā, lai slēptu vai maskētu šā īpašuma nelikumīgo izcelsmi, vai palīdzētu jebkurai personai, kas ir iesaistīta šādas darbības pasūtīšanā, izvairīties no savas rīcības juridiskajām sekām; 2. patiesās būtības, izcelsmes, atrašanās vietas, izvietojuma, aprites, tiesību noslēpšana vai maskēšana attiecībā uz īpašumu vai īpašuma piederības noslēpšana vai maskēšana, zinot, ka šāds īpašums iegūts noziedzīgā darbībā vai piedaloties šādā darbībā; 3. īpašuma iegūšana, valdījums vai lietošana, zinot, ka saņemšanas laikā šāds īpašums iegūta noziedzīgā darbībā vai piedaloties šādā darbībā; 4. īpašuma iegūšana, valdījums vai lietošana, zinot, ka saņemšanas laikā šāds īpašums iegūta noziedzīgā darbībā vai piedaloties šādā darbībā;   Tādā rīcībā, kuras rezultāts ir iepriekš minētajā uzskaitījumā noteiktās darbības, var tikt saskatīts risks, kas var liecināt arī uz iespējamām prettiesiskām darbībām nodokļu jomā.  Direktīvas 21.panta otrā daļa paredz, ka FIV izveido kā centralizētu valsts vienību. Tā atbild par tādas finanšu informācijas saņemšanu, (un, ciktāl tas atļauts, pieprasīšanu), analīzi un nodošanu kompetentām iestādēm, kura attiecas uz potenciāliem nelikumīgi iegūtu līdzekļu legalizēšanas gadījumiem, potenciāliem teroristu finansēšanas gadījumiem vai kuru pieprasa valsts tiesību akti vai noteikumi. Tai piešķir pietiekamus līdzekļus, lai tā varētu pildīt savus uzdevumus.  Līdz ar to Direktīva paredz FIV rīcībā esošas informācijas nodošanas iespēju kompetentai institūcijai. Ņemot vērā, ka aizdomīgu un neparastu darījumu ziņojumu analīzes VID rezultāts būs prettiesiskas rīcības valsts ieņēmumu jomā atklāšana un novēršana, ar šo tiks realizēts Direktīvas mērķis - novērst finanšu sistēmas izmantošanu nelikumīgi iegūtu līdzekļu legalizēšanai un teroristu finansēšanai.  Viena no Ekonomiskās sadarbības un attīstības organizācijas (turpmāk - *OECD*) pamatatsaucēm, kas pausta 2012. gada 14-15. jūnija ziņojuma (turpmāk – Romas ziņojums) 18. lpp. un 2013. gada 7. novembra ziņojuma (turpmāk – Ziņojuma 2. izdevums) 26.lpp. ir uzlabot sadarbību starp nodokļu un FIV dienestiem. Tā Ziņojuma 2. izdevumā (28.lpp) tiek norādīts, ka valstīm tiek rekomendēts 1. pārskatīt to informācijas apmaiņas modeļus starp dažādām institūcijām, jo īpaši attiecībā uz:   * nodokļu administrācijas spēju dalīties ar informāciju ar tādām institūcijām kā policija un FIV; * nodokļu administrācijas ziņošanas pienākuma ieviešanu attiecīgajām tiesībsargājošām iestādēm vai FIV par pierādījumiem nopietniem noziegumiem, aizdomām noziedzīgi iegūtu līdzekļu legalizācijas vai terorisma finansēšanas aktivitātēm un dalīties ar informāciju, kas attiecas uz izmeklēšanu par šiem noziegumiem un aktivitātēm; un * ikvienas institūcijas spēju, kuras rīcībā ir informācija, kas attiecināma uz nodokļu administrēšanu un nodokļu iekasēšanu, darīt informāciju pieejamu nodokļu administrēšanas institūcijai.   2. Pārskatīt šajā ziņojumā aprakstītos ciešākas sadarbības modeļus, ar mērķi tos iepazīt un ieviest, kā arī attīstīt inovatīvus modeļus, kuru pamatā noteiktas īpašas vajadzības, tiesiskais regulējums un pieredze. Būtu jāapsver arī iespējas, kā sadarbības process var tikt padarīts efektīvāks esošā regulējuma ietvaros.  3. Pārskatīt veiksmīgās prakses piemērus, kas norādīti šajā ziņojumā, ar nolūku ieviest līdzīgu praksi, kuras pamatā būtu noteiktas vajadzības, tiesiskais regulējums un pieredze. Gadījumos, kad noteiktā prakse nav piemērojama kādas valsts vajadzību, tiesiskā regulējuma vai risku, kurus tā saskata, dēļ, vajadzētu apsvērt alternatīvus veidus, kā var tikt sasniegti līdzīgi ieguvumi.  4. Novērtēt nodokļu administrācijas tiesisko un praktisko spēju būt iesaistītai nodokļu noziegumu izmeklēšanā, ja to veic citas institūcijas. Valstīm būtu nepieciešams izpētīt veidus kā novērst iespējamos šķēršļus, un ievērojot, prasību palielināt nodokļu administrācijas ierēdņiem ņemt līdzdalību izmeklēšanā, ievērojot dažādu organizatorisko modeļu īpatnības, kas tika aprakstīti ziņojumā.  5. Izvērtēt sadarbības mehānismus, kuru pamatā ir atkārtotība. Par šo novērtējumu būtu jāinformē tiem pieredzējušiem ierēdņiem, kas tieši iesaistīti sadarbības procesā, kā arī tiem, kas īsteno objektīvu novērtējumu par starpinstitūciju sadarbības modeļu rezultātiem.  Ziņojumos apkopotie praktiskie piemēri un valstu pieredze norāda, ka tās valstis, kurās nodokļu administrācijas saņem informāciju par aizdomīgiem darījumiem (Suspicious Transaction Reports turpmāk – *STR)*, ir ieguvējas,  jo:  - paveras plaša iespēja izmantot *STR* nodokļu noziegumu izmeklēšanā;  - tiek uzlabota iespēja atklāt naudas atmazgāšanas gadījumus;  - palielinās kriminālvajāšanu skaits par noziedzīgiem nodarījumiem nodokļu jomā;  - uzlabojas noziedzīgā ceļā iegūto līdzekļu atgūšana utt.  Romas ziņojuma 18.lpp. un Ziņojuma 2. izdevuma 26. lpp. ietverta rekomendācija valstīm pārskatīt nacionālos informācijas apmaiņas modeļus starp iestādēm attiecībā uz jebkuras iestādes spēju, kuras rīcībā ir informācija, kas attiecas uz nodokļu aplikšanu un to administrēšanu, padarīt šīs informācijas pieejamību nodokļu administrēšanas iestādei. Minētais īpaši attiecas uz informāciju, kas satur STR.  Kā pozitīvās prakses piemērs Romas ziņojumā (58.lpp.) tiek minēta Īrijas pieredze. Īrijas likumdošana paredz, ka finanšu iestādes un citi ziņošanas subjekti sniedz informāciju par STR gan nodokļu administrēšanas iestādei, gan FIV. Turklāt plašas tiesiskas iespējas atļauj institūcijām dalīties ar šo informāciju.  Ziņojuma 2. izdevumā kā pozitīvās prakses piemērs ir minēta ne tikai Īrija, bet arī Itālija (84.lpp.), kuras FIV nav tiesīgs sniegt informāciju Itālijas ieņēmumu dienestam tieši, taču nodrošina to ar saņemto STR kopijām, kuras Itālijas ieņēmumu dienests izmanto nodokļu auditu veikšanai un aizdomīgu nodokļu pārkāpumu izmeklēšanai.  2012.gada februārī ir pārskatītās The Financial Action Task Force ( turpmāk – FATF) rekomendācijas. FATF standarti tika pārskatīti arī, lai stiprinātu prasības augstāka riska situācijām un ļautu valstīm vairāk pievērsties jomām, kur saglabājas augsts risks vai jāveic papildus pasākumi. FATF 3. rekomendācija paredz, ka valstīm jāsasaista noziedzīgi iegūtu līdzekļu legalizācijas jēdziens ar visiem smagajiem noziegumiem, lai aptvertu pēc iespējas plašāku predikatīvo noziegumu loku. FATF 3. rekomendācijas komentārā tiek norādīts, ka neatkarīgi no tā, kādu pieeju valsts izvēlas, raksturojot predikatīvos noziegumus, katrai valstij vajadzētu iekļaut virkni noziegumu vismaz katras noteikto noziegumu kategorijas ietvaros. (Whichever approach is adopted, each country should, at a minimum, include a range of offences within each of the designated categories of offences.) FATF rekomendāciju sadaļā „Definīcijas (*Glossary*)” kā viena no noteiktajām noziegumu kategorijām (*designated categories of offences*)” ir minēta „nodokļu noziegumi, saistīti ar tiešajiem un netiešajiem nodokļiem (*tax crimes, related to direct and indirect taxes*)”.  Tādējādi nodokļu krāpšana globālā mērogā tika atzīta par noziedzīgi iegūtu līdzekļu legalizēšanas predikatīvu noziedzīgu nodarījumu. Valstīm tika ieteikts uzlabot esošo noziedzīgi iegūtu līdzekļu legalizācijas un terorisma finansēšanas novēršanas nacionālo regulējumu, tajā skaitā aspektos, kas ietekmē nodokļu administrāciju kompetenci.  2014. gada 7. novembrī Finanšu ministrija sadarbībā ar Kontroles dienestu un VID sagatavoja jautājumus FATF par informācijas apmaiņas iespējām starp VID un Kontroles dienestu. 2014. gada 2. decembrī tika saņemta FATF atbilde, kurā tika norādīts, ka FATF rekomendācijas neaizliedz un nekavē informācijas apmaiņu starp kompetentajām iestādēm, ja tā veikta atbilstoši nacionālajai likumdošanai, ievērojot konfidencialitātes prasības. Tai pat laikā pastāv divas prasības, kuras varētu būt attiecināmas uz 29. rekomendācijas prasību interpretējumu. Pirmkārt, FIV jābūt centrālajai iestādei, kurā nonāk informācija no ziņošanas subjektiem. Otrkārt, FIV jābūt neatkarīgai savā darbībā, pieņemot lēmumus par noteiktās informācijas tālāk nosūtīšanu vai izplatīšanu. FATF rekomendācijas neparedz nekādus noteiktus informācijas izplatīšanas veidus, kādos FIV to būtu tiesīga veikt. Vienīgā prasība, kas pastāv šajā kontekstā ir izmantot specializētus, drošus un aizsargātus informācijas izplatīšanas veidus.  Likumprojekts paredz, ka Kontroles dienests sniegs VID no kredītiestādēm saņemto informāciju par aizdomīgiem un neparastiem darījumiem atbilstoši Ministru kabineta 2008.gada 22.decembra noteikumos Nr.1071 "Noteikumi par neparasta darījuma pazīmju sarakstu un kārtību, kādā sniedzami ziņojumi par neparastiem vai aizdomīgiem darījumiem" noteiktajām neparasta darījuma pazīmēm. Likumprojekts neparedz Kontroles dienesta pienākumu veikt saņemto ziņojumu tādu analīzi, kādas veikšana ir vienīgi VID kompetencē, proti, kas veicama nodokļu administrēšanas procedūras robežās.  Ja darījums ir aizdomīgs vai, ja tas atbilst neparasta darījuma pazīmēm, tas VID ieskatā liecina par izvairīšanās no nodokļu nomaksas un noziedzīgi iegūtu līdzekļu legalizācijas risku pastāvēšanu. Tādējādi šī informācija būtu nododama VID.  Datu aizsardzības jautājumi.  Informācijas apmaiņas procesā tiks nodrošināta atbilstība Fizisko personu datu aizsardzības likuma un Eiropas Padomes Konvencijas par personu aizsardzību attiecībā uz personas datu automātisko apstrādi prasībām.  Atbilstoši NILLTFN likuma 53.panta pirmajai daļai Kontroles dienests tā rīcībā esošo informāciju drīkst izmantot tikai šajā likumā paredzētajiem mērķiem un šajā likumā noteiktajā kārtībā.  Turklāt atbilstoši NILLTFN likuma 2.pantam šā likuma mērķis ir novērst noziedzīgi iegūtu līdzekļu legalizāciju un terorisma finansēšanu. Svarīgi atzīmēt, ka visi Krimināllikumā uzskaitītie noziedzīgie nodarījumi (tai skaitā noziedzīgi nodarījumi tautsaimniecībā) tiek uzskatīti par predikatīviem noziedzīgajiem nodarījumiem noziedzīgi iegūtu līdzekļu legalizācijas jomā (Atbilstoši NILLTFN likuma 4.panta pirmās daļas 1.punktam līdzekļi ir atzīstami par noziedzīgi iegūtiem, ja personas īpašumā vai valdījumā tie tieši vai netieši iegūti noziedzīga nodarījuma rezultātā). Līdz ar to Likumprojekts, nosakot Kontroles dienesta pienākumu sniegt informāciju VID, neparedz NILLTFN likumā noteiktā mērķa paplašināšanu, bet tikai novērš iespējamās interpretācijas iespējas.  Fizisko personu datu aizsardzības likuma 10.panta pirmās daļas 2.punktā ir noteikts, ka, lai aizsargātu datu subjekta intereses, pārzinis nodrošina personas datu apstrādi tikai atbilstoši paredzētajam mērķim un tam nepieciešamajā apjomā. Likumprojektā paredzētie grozījumi nerada iespējamās interpretācijas ne tikai attiecībā uz NILLTFN likumā paredzēto regulējumu, bet arī attiecībā uz Fizisko personu datu aizsardzības likumā noteiktajām prasībām.  Īpaši datu drošības nosacījumi.  Kopš 2010.gada VID ir izveidota Informācijas sistēmu drošības pārvaldības daļa, kas sekmīgi nodrošina datu drošības aizsardzības vadību atbilstoši valsts normatīvo aktu prasībām. VID jau pašlaik veic ierobežotas pieejamības datu apmaiņu un apstrādi starp vairākiem desmitiem iekšējo un ārējo informācijas sistēmu. Lai nodrošinātu datu un informācijas sistēmu aizsardzību un atbilstību valsts normatīvo aktu prasībām, VID ir ieviesti mūsdienīgi drošības risinājumi un organizatoriski pasākumi. Pārliecību par to pietiekamību gūst, regulāri veicot neatkarīgus drošības auditus.  Informāciju par aizdomīgiem un neparastiem darījumiem, kas tiks saņemta no Kontroles dienesta, VID apstrādās ierobežots skaits darbinieku, kuri ikdienā veic analītisko darbu un kuriem tas būs paredzēts amata aprakstā.  Tādējādi tiks ievērota FATF 29. rekomendācijas mērķis un 2014. gada 2. decembra FATF atbildes vēstules prasība, ka informācijas izplatībai jānotiek izmantojot specializētus, drošus un aizsargātus veidus. |
| 3. | Projekta izstrādē iesaistītās institūcijas | Finanšu ministrija, VID un Kontroles dienests. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | VID, Kontroles dienests un kredītiestādes. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts nodrošinās nodokļu nomaksas veicināšanu un paplašinās iespējas VID apzināt personu loku, kas iespējams nav reģistrējuši visus gūtos ienākumus. Sniegtā informācija attiecībā uz aizdomīgiem un neparastiem darījumiem uzlabos VID uzdevumu nodrošināt VID administrēto valsts nodokļu, nodevu un citu valsts noteikto obligāto maksājumu iekasēšanu valsts budžetā. |
| 3. | Administratīvo izmaksu monetārs novērtējums | Likumprojekts neparedz informācijas sniegšanas prasību izmaiņas, bet paredz paplašināt informācijas izmantotāju loku. |
| 4. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2015. gads** | | Turpmākie trīs gadi (*euro*) | | |
| **2016** | **2017** | **2018** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X  X | 0 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | 0  0 | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |  | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Informācijas apmaiņas procesa uzlabošanas realizācija starp Kontroles dienestu un VID tiks īstenota tām piešķirto valsts budžeta līdzekļu ietvaros.  Pamatojoties uz Ministru kabineta 2014.gada 10.novembra sēdē atbalstīto informatīvo ziņojumu "Par iespējām palielināt ieņēmumus" (protokols Nr.61 29.§), fiskālā ietekme no Likumprojekta paredzēto pasākumu ieviešanas ir iekļauta prognozē budžeta ieņēmumos. Kopējā fiskālā ietekme no informācijas apmaiņas procesa uzlabošanas starp finanšu iestādēm, Kontroles dienestu un VID (bez valsts fondētā budžeta):   * 2015. gadā ir 14,3 milj. *euro* (t.sk., valsts budžetā 9,4 milj. *euro*, pašvaldību budžetā 3,9 milj. *euro* un valsts speciālajā budžetā 1,0 milj. *euro*); * 2016. gadā 6,5 milj. *euro* (t.sk., valsts budžetā 4,8 milj. *euro*, pašvaldību budžetā 1,4 milj. *euro* un valsts speciālajā budžetā 0,3 milj. *euro*); * 2017. gadā 7,4 milj. *euro* (t.sk., valsts budžetā 5,5 milj. *euro*, pašvaldību budžetā 1,6 milj. *euro* un valsts speciālajā budžetā 0,3 milj. *euro*). | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nav |
| 2. | Atbildīgā institūcija | Nav |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Likumprojekts izstrādāts ievērojot Eiropas Parlamenta un Padomes 2005.gada 26.oktobra Direktīvu 2005/60/EK. |
| 2. | Citas starptautiskās saistības | Likumprojekts izstrādāts, atbilstoši 2012.gada 16.februāra The Financial Action Task Force (FATF) izstrādātiem starptautiskiem standartiem cīņai ar noziedzīgi iegūtu līdzekļu legalizāciju, kā arī terorismu un proliferāciju, kā arī OECD izstrādātajām rekomendācijām, kas apkopotas 2012. gada 14-15. jūnija ziņojumā un 2013. gada 7. novembra ziņojumā. |
| 3. | Cita informācija | Nav. |

|  |  |
| --- | --- |
| 1. tabula  Tiesību akta projekta atbilstība ES tiesību aktiem | |
|  | Projekts šo jomu neskar. |

|  |
| --- |
| 2. tabula  Ar tiesību akta projektu uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.  Pasākumi šo saistību izpildei |
| *Projekts šo jomu neskar.* |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekta izstrāde notika pēc konsultācijām ar Kontroles dienestu, VID un Latvijas Komercbanku asociāciju.  Sabiedrības informēšanai un iesaistīšanai Likumprojekts tika ievietots Finanšu ministrijas mājaslapas sadaļā "Sabiedrības līdzdalība". |
| 2. | Sabiedrības līdzdalība projekta izstrādē | Notikušas iepriekšējā punktā minētās konsultācijas. |
| 3. | Sabiedrības līdzdalības rezultāti | Izstrādājot likumprojektu, tika ņemti vērā Kontroles dienesta, Latvijas Komercbanku asociācijas un VID ieteikumi un iebildumi. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Likumprojekta izpildi nodrošinās VID, kredītiestādes un Kontroles dienests. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Tiesību akta projekta apstiprināšanas rezultātā Kontroles dienests sniegs VID no kredītiestādēm saņemto informāciju par Latvijas Republikas rezidentu veiktajiem aizdomīgiem un neparastiem darījumiem atbilstoši Ministru kabineta 2008.gada 22.decembra noteikumos Nr.1071 "Noteikumi par neparasta darījuma pazīmju sarakstu un kārtību, kādā sniedzami ziņojumi par neparastiem vai aizdomīgiem darījumiem" noteiktajām neparasta darījuma pazīmēm. |
| 3. | Cita informācija | Nav |

Finanšu ministrs J.Reirs

17.04.2015. 9:35

3367

I. Repše

67095490, [inta.repse@fm.gov.lv](mailto:inta.repse@fm.gov.lv)